I sommer ble Hilde Lorentzen (20) med på nettkonsernet Googles store «Doodle 4 Google»-konkurranse.



Oppgaven var å tegne en «Doodle», en logo med tematikken «Jeg elsker ...» som Google skulle bruke til sin søkemotor. Det betød at Googlenavnet måtte være en del av tegningen.

Fikk 30.000 stemmer

Hilde valgte en løsning med å la en sykkel i en gress- og blomstereng være en del av logoen. Google og over 30.000 stemmegivere syntes Hildes grønne logo var så god at de valgte den som den aller beste av over 10.000 logobidrag.



– Det var kjempegøy å vinne og det blir artig å bli presentert for millioner av folk i Norge, Sverige, Danmark og Finland fra Google-siden på torsdag, sier Hilde på telefonen fra Australias Gold Coast til Gjengangeren sin nettside.



– Når jeg studerer grafisk design og har reist rundt halve jorda for å videreutdanne meg her ved Griffith Uni er det artig å få en slik anerkjennelse.



– Det er fint å ta med seg videre også når jeg skal fortsette med grafisk design. Og greit å ha i ryggen men jeg står på og gleder meg til å komme hjem til jul, sier hun som tok eksamen fra Media og kommunikasjonslinja i Horten før hun stakk utenlands for å videreutdanne seg.

LES OGSÅ: Slik er Googles Facebook-konkurrent

Lengter hjem

– Det er fint her i Surfers Paradise, men jeg må innrømme at jeg lengter hjem iblant. Selv om jeg også vet at mitt og deres vær er veldig annerledes. Jeg har jo fått med meg at det har regnet mye hjemme og nedbøren har vært stor, sier hun og legger til at det gode miljøet som faglig skal drive meg videre som grafisk designer har gjort det «lettere» å forsake det norske regnet.



Nykirkejenta forteller at hun har ventet på presentasjonen etter at hun en stund tilbake fikk beskjed om at hun hadde vunnet førstepremien. Den var kjærkommen for Hilde i Australia, lokalsamfunnet på Nykirke og nødstilte barn.

Vant 10.000 kroner

– I tillegg til en Samsung Nexus mobiltelefon og den nyeste, det store Samsung 10.1 nettbrettet vant Hilde også 10.000 kroner som hun kunne gi bort til en klubb eller et godt formål.



– Hun valgte å gi pengene kroner til Fagerheim barnehage på Nykirke mens vi for vår del har donert 10.000 kroner i Unicefs arbeid for barn i Hildes navn, sier kommunikasjonsansvarlig for Google, Richard Evrin til Gjengangeren.